**Η πρόθεση του συγγραφέα**

Λέγοντας «προθετικότητα /πρόθεση του συγγραφέα» ουσιαστικά αναφερόμαστε στις επικοινωνιακές – κατά κύριο λόγο – προθέσεις του, κάτι που διαμορφώνεται ανάλογα με το ιδιαίτερο μήνυμα που ο ίδιος θέλει να περάσει στον αναγνώστη.

Συγκεκριμένα, ο συντάκτης ενός κειμένου μπορεί να έχει ως στόχο/πρόθεση:

* Να ενημερώσει, να πληροφορήσει
* Να πείσει
* Να προβληματίσει, να ευαισθητοποιήσει
* Να διαφωτίσει, να εξηγήσει με σαφήνεια το περιεχόμενο κάποιου όρου…
* Να καταγγείλει
* Να τέρψει (να προσφέρει αισθητική απόλαυση)

Συνοπτικά:

-Σε πληροφορώ και έχω ως στόχο να γνωρίσεις.

-Σε διαφωτίζω και έχω ως στόχο να κατανοήσεις.

-Σε προβληματίζω και έχω ως στόχο να αναρωτηθείς.

-Σε πείθω και έχω ως στόχο να συμφωνήσεις και ενδεχομένως να κάνεις κάτι.

Συνήθως, η κύρια πρόθεση του συγγραφέα σε δημοσιογραφικά και επιστημονικά άρθρα είναι να ενημερώσει και να διαφωτίσει, σε δοκίμια να μας προβληματίσει, σε λογοτεχνικά κείμενα να τέρψει και σε πολιτικά και διαφημιστικά κείμενα να πείσει.

Ωστόσο, η επικοινωνιακή πρόθεση δεν είναι πάντα εύκολα διακριτή. Ακόμα περισσότερο, ένα κείμενο ενδέχεται να έχει παραπάνω από μια διάσταση. Ο συγγραφέας του κειμένου μπορεί να θέλει και να μας διαφωτίσει και να μας πείσει.